Astrid Krag (SF), 2008-04-02:
SF var i sin tid med til at presse på for at få gennemført de forebyggende hjemmebesøg til ældre.
De forebyggende hjemmebesøg er et vigtigt redskab, der kan hjælpe de ældre borgere med at udnytte deres egne ressourcer og bevare det fysiske funktionsniveau længst muligt til stor glæde for den enkelte ældre, der så kan klare sig længere tid uden behov for hjælp, til gavn for en klemt ældreomsorg, hvor der er pres på personalet efter flere års sparekniv og bureaukratisering, og også til gavn for samfundsøkonomien.
Da Folketinget i 2005 reviderede loven, så det blev muligt at undtage ældre over 75, der modtager personlig og praktisk hjælp, var vi i SF bekymrede for, hvad det ville få af konsekvenser for ordningen.
Risikoen var og er, at der går kortsigtet kassetænkning i den, når de kommunale budgetter skal gå op.
Men mens de forebyggende hjemmebesøg måske nok er en udgift for kommunerne her og nu, så kan de, ud over hvad de betyder af øget livskvalitet for de ældre borgere, også betyde en markant reduktion af kommunernes udgifter til pleje af de svageste ældre, hvis der bliver taget hånd om de ældre tidligt i forløbet.
Nu har vi så en rapport fra Ankestyrelsen, der hjælper os med at bedømme konsekvenserne af kommunernes mulighed for at undtage ældre over 75 år, der modtager personlig og praktisk hjælp, fra de forebyggende hjemmebesøg.
Og det er jo overordnet godt at se, at Ankestyrelsen vurderer, at der er sket en positiv udvikling i administrationen og anvendelsen af de forebyggende besøg.
Men samtidig kan vi jo se, at syv ud af ti kommuner har valgt at undtage borgere, der modtager både praktisk og personlig hjælp.
Det kan være et problem, for alle ældre borgere vil have glæde af forebyggende hjemmebesøg, også modtagere af personlig og praktisk hjælp.
Især de borgere, der har mindst hjælp, vil have meget stor gavn af de forebyggende hjemmebesøg, men i syv ud af ti kommuner vælger man altså nu at undtage dem fra de besøg.
Hver femte kommune anvender så heldigvis de frigjorte midler til at igangsætte initiativer for nye grupper af ældre eller til personalet, viser Ankestyrelsens rapport også, og det er jo også positivt.
Men i SF vil vi gerne have, at alle de midler, der frigives ved at undtage visse ældre fra besøgene, bliver i ældresektoren og ikke forsvinder videre i de slunkne kommunekasser.
Derudover mener vi, at det vil være rigtig godt, hvis de forebyggende hjemmebesøg i det hele taget kom til at fylde mere i kommunernes samlede ældrepolitik som den forebyggende indsats, der giver de ældre et mere selvhjulpent liv, hvor de i længere tid kan klare sig uden behov for hjælp.
Svaret er muligvis ikke en lovændring her og nu, men i SF tror vi godt, at ordningen kan gøres bedre, end den er i dag, til glæde for de ældre borgere, der vil kunne klare sig selv i længere tid, og til glæde for kommunerne, der har en interesse i raske og selvhjulpne borgere.
Og selv om Ankestyrelsen påpeger en overordnet positiv udvikling i administration og anvendelse af de forebyggende ældrebesøg, så er der også flere ting i Ankestyrelsens rapport, der peger på, at udviklingen på nogle punkter har medført en forringelse af ordningen.
Det vil SF spørge ind til i udvalgsarbejdet.
Vi vil også spørge ind til de forslag til forbedringer, der er kommet fra de forskellige høringsparter, som bl.a. Socialdemokraternes ordfører var inde på.
Og så overvejer vi i SF, om det ikke vil være en fordel at udskyde revisionsbestemmelsen i stedet for at afskaffe den.
På den måde er vi sikre på, at vi får kigget ordningen grundigt efter i sømmene igen, også fra politisk hold, og vi får taget debatten om udviklingen i kommunernes anvendelse af de forebyggende hjemmebesøg igen.
Man kunne f.eks. udskyde revisionen af loven til 2010, hvor der jo er afsat midler i årets satspuljeaftale til en gennemførelse af en undersøgelse af kommunernes videre administration af ordningen.
Så SF forholder sig afventende til forslaget og regner med at stille et ændringsforslag, hvor vi ikke afskaffer revisionsbestemmelsen, men hvor vi blot udskyder den til år 2010.